CELEX: 32021D1145
Language: lv
Date: 2021-06-30 00:00:00
Title: Komisijas Īstenošanas lēmums (ES) 2021/1145 (2021. gada 30. jūnijs) par Eiropas Parlamenta un Padomes Direktīvas 2009/103/EK piemērošanu attiecībā uz civiltiesiskās atbildības apdrošināšanas pārbaudēm saistībā ar to mehānisko transportlīdzekļu izmantošanu, kuri parasti atrodas Melnkalnē un Apvienotajā Karalistē (Dokuments attiecas uz EEZ)

13.7.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 247/100
               
            
         KOMISIJAS ĪSTENOŠANAS LĒMUMS (ES) 2021/1145
         (2021. gada 30. jūnijs)
         par Eiropas Parlamenta un Padomes Direktīvas 2009/103/EK piemērošanu attiecībā uz civiltiesiskās atbildības apdrošināšanas pārbaudēm saistībā ar to mehānisko transportlīdzekļu izmantošanu, kuri parasti atrodas Melnkalnē un Apvienotajā Karalistē
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Direktīvu 2009/103/EK (2009. gada 16. septembris) par civiltiesiskās atbildības apdrošināšanu saistībā ar mehānisko transportlīdzekļu izmantošanu un kontroli saistībā ar pienākumu apdrošināt šādu atbildību (1) un jo īpaši tās 2. panta b) punktu saistībā ar 8. panta 2. punktu,
         tā kā:
         
                     (1)
                  
                  
                     Saskaņā ar Direktīvas 2009/103/EK 8. panta 1. punkta otro daļu transportlīdzekļus, kas parasti atrodas trešā valstī – attiecībā uz derīgu zaļo karti vai pie robežas noslēgtu apdrošināšanas apliecību šādu transportlīdzekļu izmantošanai – uzskata par transportlīdzekļiem, kas parasti atrodas Savienībā, ja visu dalībvalstu apdrošinātāju apvienības saskaņā ar savas valsts tiesību aktiem par obligāto apdrošināšanu katram atsevišķi garantē prasījumu nokārtošanu attiecībā uz negadījumiem, ko šādi transportlīdzekļi izraisījuši to teritorijā.
                  
               
                     (2)
                  
                  
                     Direktīvas 2009/103/EK 2. pantā noteikts, ka minētās direktīvas 8. pantu piemēro transportlīdzekļiem, kas parasti atrodas trešā valstī, ja starp dalībvalstu apdrošinātāju apvienībām un šādas trešās valsts apdrošinātāju apvienībām ir noslēgts nolīgums. Turklāt, lai minētās direktīvas 8. pants būtu piemērojams šādiem transportlīdzekļiem, Komisijai būtu jānosaka minētā noteikuma piemērošanas datums šiem transportlīdzekļiem un transportlīdzekļu veidi, uz kuriem attiecas šis noteikums, pēc tam, kad tā ciešā sadarbībā ar dalībvalstīm ir pārliecinājusies, ka šāds nolīgums ir noslēgts.
                  
               
                     (3)
                  
                  
                     2002. gada 30. maijā Eiropas Ekonomikas zonas dalībvalstu un citu asociēto valstu apdrošinātāju apvienības noslēdza nolīgumu, saskaņā ar kuru tiek garantēta tādu prasījumu nokārtošana, kas radušies saistībā ar negadījumiem, kuri notikuši to teritorijās un kurus izraisījuši transportlīdzekļi, kas parasti atrodas citu šā līguma pušu teritorijā, neatkarīgi no tā, vai šie transportlīdzekļi ir apdrošināti (turpmāk “nolīgums”).
                  
               
                     (4)
                  
                  
                     Dalībvalstu un Andoras, Apvienotās Karalistes, Bosnijas un Hercegovinas, Islandes, Lihtenšteinas, Norvēģijas, Serbijas un Šveices valsts apdrošinātāju apvienības 2021. gada 6. janvārī parakstīja papildinājumu nolīgumam, ar kuru tika grozīts nolīgums, lai iekļautu Melnkalnes valsts apdrošinātāju apvienību. Papildinājumā paredzēti praktiski pasākumi, lai atceltu apdrošināšanas kontroli attiecībā uz transportlīdzekļiem, kuri parasti atrodas Melnkalnes teritorijā un uz kuriem attiecas nolīgums.
                  
               
                     (5)
                  
                  
                     Šā 2002. gada 30. maija nolīguma parakstītājs bija Apvienotās Karalistes valsts apdrošinātāju apvienība. Lielbritānijas un Ziemeļīrijas Apvienotās Karalistes izstāšanās no Eiropas Savienības nemainīja situāciju attiecībā uz tās valsts apdrošinātāju apvienības saistībām pret citām attiecīgajām valsts apdrošinātāju apvienībām.
                  
               
                     (6)
                  
                  
                     Tādējādi attiecībā uz transportlīdzekļiem, kuri parasti atrodas Melnkalnes un Apvienotās Karalistes teritorijā, ir izpildīti visi nosacījumi mehānisko transportlīdzekļu civiltiesiskās atbildības apdrošināšanas pārbaužu atcelšanai saskaņā ar Direktīvu 2009/103/EK,
                  
               IR PIEŅĒMUSI ŠO LĒMUMU.
         
            1. pants
            No 2021. gada 2. augustā dalībvalstis atturas no civiltiesiskās atbildības apdrošināšanas pārbaudēm attiecībā uz visu veidu transportlīdzekļiem, kas parasti atrodas Melnkalnē, izņemot tur reģistrētos militāros transportlīdzekļus, to ievešanas brīdī Savienībā.
         
         
            2. pants
            No 2021. gada 2. augustā dalībvalstis atturas no civiltiesiskās atbildības apdrošināšanas pārbaudes attiecībā uz visu veidu transportlīdzekļiem, kas parasti atrodas Apvienotajā Karalistē, izņemot tur reģistrētos militāros transportlīdzekļus, to ievešanas brīdī Savienībā.
         
         
            3. pants
            Dalībvalstis tūlīt informē Komisiju par pasākumiem, ko tās ir veikušas, lai piemērotu šo lēmumu.
         
         
            4. pants
            Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī.
         
         
            Briselē, 2021. gada 30. jūnijā
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 263, 7.10.2009., 11. lpp.